جلسات في جليسة تحت الظليلة و كانو بعاد عن الاعين .. شافت الفيست تحطات فوق الطاولة و بعدها جلس فجنبها و يدو ربعها على الطاولة فوق الفيست ديالو .. شافت فيديها تضم بعضها و كأنو كايصبر و يهدن نفسو .. لاحظت انه مغفض داك التريكو الاسود و كاشف عن ساعديه القويتين ... و كملات بتفحصها لجسدو المرسوم وسط التريكو لي لاصق عليه .. ضرب قلبها لداك الاحساس العميق المتجانس مع الامان فاش كاتكون بين يديه .. و دورات وجهها للجهة الاخرى .. مابغاتش تشوف وجهو .. او بالادق عينيه .. مابغاتش تكشف لنفسها و ليه باللي توحشاتو .. توحشاتو للحد لي كاتبات مخنوقة وسط داك السرير الخاوي .. كاتبات مقجوجة بالغيرة و فدوك التخيلات لي كانت هي بطلتهم فواحد الوقت .. باش تنتازع من دورها و تجي شقراء تسلبها منو و هي جالسة كاتشوف .. ماغاتشوفش فيه باش ماتتصارعش مع نفسها في انها تمد يدها لخدودو و تلعب في شعر ذقنو ... ماغاتقدرش تقاوم نفسها باش تمدش يديها و تداعب خصلاتو .. شحال توحشات دوك الايام لي كان يندعس فحضنها و يحط يدها في شعرو .. و بلا مايتكلم كانت كاتفهم بلي طامع فحنيتها و حبها الخاص ليه .. علاء ضااع منها ..انبت نفسها بقوة و قسوة .. علاش كاتقولي بلي ضاع دابا امونية ؟ علاش كاتذمري و كاتندمي ؟ علاش كاتكرهي هاد الاحساس و انت لي بغيتيه ؟ علاش كاتشكاي دابا من الاول كان قرارك ؟ و مازالة مصرة عليه ؟ غاتهرب هي و ندمها و حرقة الغيرة في قلبها في مكان مايشملها غير هي و تنحرق بيها ديك الساعة .. بعيد على مرآى عينيه و على الكل .. هكاك كولشي غايرتاح و يمكن ترتاح حتى هي .. تم النسخ من قصص مدرب..